Postignuća (davanje prioriteta uključivanju Roma u političkom programu, dodjeljivanje financijskih sredstava EU-a, prepoznavanje antiromizma kao posebnog oblika netolerancije) povezanija su s EU-om nego s nacionalnom razinom. U pogledu izazova za okvir i nacionalne strategije integracije Roma većina dionika koji su sudjelovali u javnom savjetovanju kao najveći izazov istaknula je nedostatak djelotvornog uključivanja (uključivanje potreba Roma u glavne javne politike).

3. Rezultati po evaluacijskim kriterijima

U evaluaciji je ocijenjeno pet osnovnih kriterija (relevantnost, dosljednost, djelotvornost, učinkovitost i dodana vrijednost EU-a) i tri dodatna (pravičnost, koordinacija, održivost). U nastavku su preispitani dodatni kriteriji povezani s osnovnim evaluacijskim kriterijima s kojima su najuže povezani (pravičnost pod relevantnošću, koordinacija pod djelotvornošću, a održivost pod dodanom vrijednošću EU-a).

3.1. Relevantnost

U analizi relevantnosti ispituje se jesu li postavljeni ciljevi u skladu s tadašnjim potrebama te jesu li i danas relevantni. Relevantnost je ocijenjena kao ukupno pozitivna uz ograničenja. U evaluaciji je potvrđeno da su prioritetna područja ključna za uključivanje Roma, a ona su to i danas.

U evaluaciji su utvrđeni i nedostaci u početnom konceptu okvira:

·iako važan, cilj u području obrazovanja (da sva romska djeca završe barem osnovno obrazovanje) nije bio ambiciozan,

·borba protiv diskriminacije bila je opći cilj i međusektorska tema bez posebnog cilja u pogledu nediskriminacije. Djelovanje usmjereno na borbu protiv antiromizma ocijenjeno je nedostatnim, iako su u okviru utvrđene mjere za suzbijanje diskriminacije u svakom području politike te je nakon toga u dokumentima politike EU-a antiromizam prepoznat kao posebni oblik netolerancije, kao i koraci koji su u skladu sa zakonodavstvom EU-a poduzeti na razini EU-a i nacionalnim razinama za borbu protiv diskriminacije, rasizma i ksenofobije,

·iako je u okviru istaknuta raznolikost koju podrazumijeva široki pojam „Romi” , pokazalo se da on ima ograničeni kapacitet za rješavanje pitanja raznolikosti među romskim stanovništvom. Nije posvećena dovoljna pozornost usmjeravanju na posebne skupine među Romima, bavljenju rodnom dimenzijom ili višestrukoj diskriminaciji (pravičnost).

Kako se ne bi zadiralo u nadležnosti država članica, okvir EU-a osigurava fleksibilnost u prilagodbi njegovih ciljeva i odabiru ciljnih skupina u skladu s posebnim nacionalnim kontekstima. Ta fleksibilnost podrazumijeva da relevantnost okvira uvelike ovisi o prikladnosti i ambicioznosti ciljeva i mjera nacionalnih strategija integracije Roma. Iako bi se takvim pristupom mogla povećati relevantnost djelovanja, u evaluaciji je utvrđeno da je općenito uzrokovao neujednačenu provedbu, čime je smanjena njegova djelotvornost.

3.2. Djelotvornost

U analizi djelotvornosti razmatra se u kojoj je mjeri okvir dosad omogućio napredak u postizanju njegovih ciljeva, u smislu ciljeva integracije Roma te uspostave instrumenata i struktura za integraciju Roma na razini EU-a i nacionalnoj razini (koordinacija).

Djelotvornost u napretku prema integraciji Roma ocijenjena je općenito ograničenom, uz znatne razlike među područjima i zemljama . U području obrazovanja ustanovljen je najveći napredak (poboljšanja u pogledu sprječavanja ranog napuštanja školovanja, ranog i predškolskog odgoja te obveznog školovanja, no pogoršanja u pogledu segregacije). Samoprocjena zdravstvenog statusa Roma poboljšana je, no zdravstveno osiguranje i dalje je ograničeno. Nisu primijećena poboljšanja u pristupu zapošljavanju te je udio mladih Roma koji nisu zaposleni, ne školuju se niti stručno osposobljavaju (NEET) čak i povećan. Situacija sa stanovanjem i dalje je teška. Prepoznat je određeni napredak u pogledu općeg cilja borbe protiv siromaštva. Antiromizam i zločini iz mržnje i dalje uzrokuju veliku zabrinutost unatoč dokazima o određenom smanjenju broja iskustava diskriminacije koja Romi imaju pri pristupu uslugama u nekim područjima.

Grafikon 2.: promjene u položaju Roma u područjima politike u razdoblju 2011.–2016., siromaštvo; diskriminacija prema području i antiromizam

FRA 2011., 2016., 2017.

Djelotvornost u smislu koordinacije ocijenjena je kao pozitivna na razini EU-a te ograničena na nacionalnoj razini. Prema zaključcima evaluacije okvirom su uspješno uspostavljeni ili ojačani instrumenti i upravljačke strukture te je poboljšana suradnja među dionicima koji rade na uključivanju Roma i pojačani su njihovi kapaciteti. Okvirom je dodatno poboljšana suradnja dionika na razini EU-a i na nacionalnoj razini, no sudjelovanje još uvijek nedovoljno utječe na razvoj politika i usluga. Okvir je na nacionalnoj razini pridonio razvoju instrumenata – nacionalnih strategija za Rome, kontaktnih točaka (NRCP) i platformi – no usklađenost nacionalnih strategija integracije Roma s ciljevima integracije Roma nije potpuna. Zaključci evaluacije ukazuju na to da nekoliko NRCP-ova i dalje nema dovoljno institucijske težine, resursa ni kapaciteta iako je osnivanje NRCP-a omogućilo poboljšanje suradnje tijela javne uprave te javne uprave i ostalih dionika.

3.3. Dosljednost

U analizi dosljednosti ispituje se koliko učinkovito okvir EU-a funkcionira s drugim instrumentima EU-a i nacionalnim instrumentima. Dosljednost je ocijenjena kao pozitivna na razini EU-a te ograničena na nacionalnoj razini.

U evaluaciji je ustanovljeno da je na razini EU-a ostvaren napredak u pogledu mobilizacije instrumenata politike, financiranja i pravnih instrumenata za uključivanje Roma. To se najviše odnosi na strategiju Europa 2020. (sinergijama ciljeva strategije Europa 2020. i ciljeva integracije Roma te preporuka za pojedine zemlje koje se odnose na Rome) te europske strukturne i investicijske fondove (ESIF 2014. – 2020.: prioritet ulaganja namijenjenih Romima i ex ante uvjeti). Usto, uspostavljena je veza između strategije Europa 2020. i ESIF-a: države članice koje su primile preporuke za pojedine zemlje koje se odnose na Rome trebale su uključiti prioritet ulaganja namijenjenih Romima i koristiti se sredstvima ESIF-a za uključivu reformu politike. To je osiguralo primjenjivost tematskih ex ante uvjeta koji se odnose na Rome i njihovih kriterija ispunjenja koji su usko povezani s ciljevima okvira.